આજકાલ કોઈપણ ઘટનાને સૌથી પહેલા રાજકીય પરિપ્રેક્ષ્યમાં મૂલવવામાં આવે છે. નોટબંધી પણ તેમાંથી બાકાત નથી. ત્યારે શરુઆત રાજકીય અસરોથી કરીએ. જાણીતા રાજકીય વિશ્લેષક નયન પરીખ નોટબંધીની ભારતના રાજકારણમાં કેવી અસર થઈ તેની વાત કરતા કહે છે, “ભારતના રાજકારણમાં નોટબંધીની આર્થિક અસર નકારાત્મક હોવા છતાં તેની રાજકારણમાં જેટલી નેગેટિવ અસર પડવી જોઈતી હતી તેટલી પડી નહીં. તેની પાછળ નબળાં વિરોધ પક્ષો છે. લોકો જ્યારે વિચારે કે તેના જે ઉદ્દેશો હતા તે સિદ્ધ થયા છે ખરા? કાળું નાણું, નકલી નોટો, ભ્રષ્ટાચાર, આતંકવાદ વગેરે પર બ્રેક લાગી ખરી? આ દરેક મામલે જો વિચારીએ તો ખ્યાલ આવે છે કે નોટબંધી તેના જે ઉદ્દેશો હતા તેમાં એટલી પાર નથી પડી. છતાં મને લાગે છે વિરોધ પક્ષો આટલી મોટી ઘટનાનો રાજકીય લાભ ઉઠાવવામાં સદંતર નિષ્ફળ ગયા છે.